Nafarroako Parlamentuko Mahaiak, 2021eko maiatzaren 3an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Izquierda-Ezkerra talde parlamentario mistoak aurkezturiko interpelazioa, laneko arriskuen prebentzioaren arloko politika orokorrari buruzkoa.

**2.** Interpelazio hori Osoko Bilkuran izapidetzea.

**3.** Nafarroako Parlamentuko Aldizkari Ofizialean argitara dadin agintzea.

Iruñean, 2021eko maiatzaren 3an

Lehendakaria: Unai Hualde Iglesias

INTERPELAZIOAREN TESTUA

Izquierda-Ezkerra talde parlamentario mistoaren eledun Marisa De Simón Caballero andreak, Legebiltzarreko Erregelamenduan ezarritakoaren babesean, honako interpelazio hau aurkezten du, kontroleko kasuko Osoko Bilkuraren gai-zerrendan sar dadin.

Lan-istripuen tasa oso handia da oraindik ere Nafarroan. 2020ko datuak oso txarrak izan dira, COVID-19aren eraginez lan-jarduera jaitsi den arren.

CCOO sindikatuak emandako datuen arabera, Nafarroan 9.410 lan-istripu bajadun gertatu ziren iaz. Horietako 8.573 lanpostuan bertan gertatu ziren, eta 837, berriz, in itinere. Jaitsiera % 18,7a izan zen 2019arekin alderatuta; estatuan, aldiz, % 23,5ekoa izan zen jaitsiera.

Intzidentzia-tasa –hau da, 100.000 biztanleko istripu-kopurua– oso handia da oraindik ere Nafarroan. Nafarroan, 2020an, 307 istripukoa izan zen; estatuan, berriz, 236koa.

Nafarroa 2015etik aitzina estatuko batez bestekoaren gainetik dago lan-istripuei dagokienez. Argi dago laneko arriskuen prebentzio-programetan egindako murrizketek kalte egin diotela laneko segurtasunari.

Lan-istripuen tasaren bilakaerari buruz 2020ko abenduan egindako txostenak egoera horri buruzko datu zehatzak ematen ditu. 2020an 17 lan-istripu hilgarri eta 17 lan-istripu larri gertatu ziren. Kopuru horiek onartezinak dira.

Nafarroako Osasun Publikoaren Institutuaren arabera, lan-istripuen atzean antolamendu eta prebentzioaren kudeaketa arloko faktoreak daude.

Lan-istripuek goraka egiten jarraitzen dute nekazaritzan eta industrian, non etengabe goraka egin baitute azken lan-erreforma onetsi zenetik –2012tik– hona, 2008ko krisitik irteten hasi ginen urtearekin bat.

Argi dago ezen lan-erreforma aplikatzearen ondorioz lan-baldintzak okertu izanak kalte egin diola laneko segurtasunari eta zerbitzu horiek kanpoan kontratatzeak ez daukala prebentzio-sisteman eragin onik.

Horregatik guztiagatik, Izquierda-Ezkerra talde parlamentario mistoak, Nafarroako “datu txar-txarrak” ikusita, lan-istripuen tasa jaiste aldera laneko arriskuen prebentzioaren arloan darabilen politika orokorrari buruzko interpelazio hau aurkezten dio Nafarroako Gobernuari.

Iruñean, 2021eko apirilaren 27an

Foru parlamentaria: Marisa de Simón Caballero